Sophie Hæstorp Andersen (S), 2025-04-30:
Jeg er helt enig i, at vi skal kigge på det her område, og vi skal formentlig have fokus på flere forskellige håndtag.
For én ting er jo netop faglighed og kompetencer hos personalet, som man skal have styr på – det er jo selve kvaliteten i arbejde – men noget andet er, hvis man decideret fører penge ud af noget og kanaliserer dem ind i datterselskaber eller andet, som er noget af det, Socialtilsyn Øst har peget på i svaret til mig som led i den redegørelse, som vi lige nu er ved at kigge grundigt på og på, hvad den giver anledning til.
Der er noget, der tyder på, at vores regler ikke er gode nok til, at man hurtigt nok kan opdage de problemstillinger, som der er.
Det er fuldstændig rigtigt, at når vi effektiviserer socialtilsynet, skal de bruge deres tid på de brodne kar, og de skal også lette tilsynstrykket på nogle af de steder, hvor tingene fungerer godt.
Det står vi fuldstændig ved sammen med de partier, som er med i den rammeaftale.
Når det kommer til kompetencer, synes jeg, der er flere forskellige elementer i det.
Et kompetenceløft er jo med til at sikre, at man også står ved den socialpædagogik, at man møder børn og unge på den rigtige måde og lignende.
Og det er jo det, regeringen arbejder videre med på flere forskellige fronter, og det gør vi også meget gerne med SF fremadrettet, ligesom vi også gerne vil det her snyd og svigt til livs i samarbejde med en lang række partier.
Jeg håber på nogle brede aftaler.
Det er jo helt afgørende, at der sikres ordentlige og trygge forhold, når vi skal tage hånd om nogle af samfundets allermest udsatte borgere, og derfor vil jeg også gerne understrege, at vi selvfølgelig som regering ikke kan acceptere svigt på bosteder.
Det gør mig også vred, at der findes brodne kar, som direkte behandler udsatte mennesker dårligt, måske alene med egen vinding for øje.
De historier, der har været fremme i pressen fra bl.a. Frisk-Pust, som der også henvises til, gør mig vred.
Det gør mig vred, at vi på den måde ser snyd og svigt af mennesker, og det er jo noget af det, som vi nu har sat os for at skulle gøre noget ved.
Derfor har vi også som led i den politiske rammeaftale tilbage fra januar sat et arbejde i gang mellem regeringen og de aftalepartier, der er med dér – et arbejde, hvor vi skal se på, hvordan vi netop kan dæmme op for det her snyd og svigt på sociale botilbud.
Arbejdet har bl.a. fokus på at se på de eksisterende regler om karantæne til ledere, som har svigtet.
Skal de f.eks. også udbredes til ejerkredsen og ikke kun gælde lederne?
Vi er ved at kigge på det økonomiske tilsyn og kravet til faglige, økonomiske og organisatoriske kompetencer både hos ledere og ejere.
Skal det skærpes?
Så kan jeg i øvrigt oplyse, at socialtilsynet også spiller en central rolle i, at man lever op til at føre tilsyn med de kvalitetskrav, der jo allerede er der i dag, både økonomisk og organisatorisk.
Socialtilsynet skal i forbindelse med godkendelse af det enkelte sociale tilbud sikre, at kvaliteten og økonomien er i orden, og skal jo også kigge på, om medarbejderne og lederne har de faglige kvalifikationer.
I det her konkrete tilfælde har jeg også spurgt til Socialtilsyn Østs redegørelse og bedt dem om en redegørelse af det forløb, der har været omkring Frisk-Pust.